CELEX: 32010D0192
Language: mt
Date: 2010-03-29 00:00:00
Title: 2010/192/: Deċiżjoni tal-Kummissjoni tad- 29 ta’ Marzu 2010 li teżenta l-esplorazzjoni u l-isfruttament taż-żejt u tal-gass fl-Ingilterra, l-Iskozja u Wales mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali (notifikata bid-dokument numru C(2010) 1920) (Test b’relevanza għaż-ŻEE)

31.3.2010   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 84/52
            
         DEĊIŻJONI TAL-KUMMISSJONI
   tad-29 ta’ Marzu 2010
   li teżenta l-esplorazzjoni u l-isfruttament taż-żejt u tal-gass fl-Ingilterra, l-Iskozja u Wales mill-applikazzjoni tad-Direttiva 2004/17/KE tal-Parlament Ewropew u tal-Kunsill li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali
   (notifikata bid-dokument numru C(2010) 1920)
   (It-test bl-Ingliż biss huwa awtentiku)
   (Test b’relevanza għaż-ŻEE)
   (2010/192/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2004/17/KE tal-Parlament Ewropew u tal-Kunsill tal-31 ta’ Marzu 2004 li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi tal-ilma, l-enerġija, it-trasport u postali (1), u b’mod partikolari l-Artikolu 30(5) u (6) tagħha,
   Wara li kkunsidrat it-talba magħmula minn Shell U.K. Limited (minn hawn ’il quddiem Shell) permezz ta’ ittra elettronika tal-15 ta’ Ottubru 2009,
   Wara li kkonsultat il-Kumitat Konsultattiv għall-Kuntratti Pubbliċi,
   Billi:
   I.   FATTI
   
   
               (1)
            
            
               Skont l-Artikolu 27 tad-Direttiva 2004/17/KE l-entitajiet kontraenti li jesploraw jew itellgħu ż-żejt jew il-gass fir-Renju Unit kienu awtorizzati japplikaw sistema alternattiva minflok is-sett normali ta’ regoli. Is-sistema alternattiva ġiebet magħha ċerti obbligi ta’ statistika u obbligu biex jiġu rispettati l-prinċipji ta’ nondiskriminazzjoni u ta’ akkwist kompetittiv fir-rigward tal-għoti ta’ kuntratti ta’ provvisti, xogħlijiet u servizzi, b’mod partikolari dwar it-tagħrif li l-entità tagħmel disponibbli lill-operaturi ekonomiċi dwar l-intenzjonijiet tagħha rigward l-akkwisti.
            
         
               (2)
            
            
               Il-mekkaniżmu tal-Artikolu 30, rigward id-deroga mid-dispożizzjonijiet tad-Direttiva 2004/17/KE, skont ċerti ċirkostanzi għal xi wħud mill-operaturi, japplika wkoll fir-rigward ta’ dawn l-obbligi mnaqqsa skont l-Artikolu 27 tal-istess Direttiva.
            
         
               (3)
            
            
               Fl-15 ta’ Ottubru 2009, Shell ittrażmettiet talba skont l-Artikolu 30(5) tad-Direttiva 2004/17/KE lill-Kummissjoni b’ittra elettronika. Skont l-ewwel subparagrafu tal-Artikolu 30(5), il-Kummissjoni għarrfet lill-awtoritajiet tar-Renju Unit dwar dan permezz ta’ ittra tal-21 ta’ Ottubru 2009, li għaliha l-awtoritajiet imsemmija wieġbu permezz ta’ ittra elettronika tas-16 ta’ Novembru 2009. Fid-17 ta’ Novembru 2009, il-Kummissjoni, permezz ta’ ittra elettronika, talbet ukoll għal iktar tagħrif mingħand Shell, li bagħtitu fil-25 ta’ Novembru 2009 b’ittra elettronika.
            
         
               (4)
            
            
               It-talba mressqa minn Shell tikkonċerna l-esplorazzjoni u l-isfruttament taż-żejt u l-gass fl-Ingilterra, l-Iskozja u Wales. Skont id-Deċiżjonijiet tal-Kummissjoni preċedenti dwar l-Amalgamazzjonijiet (2), f’din it-talba, ġew deskritti tliet attivitajiet distinti li Shell hija attiva fihom, fosthom:
               
                           (a)
                        
                        
                           l-esplorazzjoni taż-żejt u l-gass naturali;
                        
                     
                           (b)
                        
                        
                           il-produzzjoni taż-żejt; u
                        
                     
                           (c)
                        
                        
                           il-produzzjoni tal-gass naturali.
                        
                     Skont id-Deċiżjonijiet tal-Kummissjoni li ssemmew hawn fuq, għall-finijiet ta’ din id-Deċiżjoni “produzzjoni” tinkludi wkoll “żvilupp”, jiġifieri t-twaqqif ta’ infrastruttura xierqa għall-produzzjoni tal-ġejjieni (pjattaformi taż-żejt, pajpijiet, terminals, eċċ.).
            
         II.   QAFAS LEGALI
   
   
               (5)
            
            
               L-Artikolu 30 tad-Direttiva 2004/17/KE jipprovdi li l-kuntratti maħsuba biex jippermettu t-twettiq ta’ waħda mill-attivitajiet li għalihom tapplika d-Direttiva 2004/17/KE, ma għandhomx ikunu soġġetti għal dik id-Direttiva jekk, fl-Istat Membru fejn titwettaq, l-attività hija direttament esposta għall-kompetizzjoni fis-swieq li l-aċċess għalihom mhuwiex ristrett. L-esponiment dirett għall-kompetizzjoni huwa vvalutat abbażi ta’ kriterji oġġettivi, li jqisu l-karatteristiċi speċifiċi tas-settur konċernat. L-aċċess ma jitqiesx li mhuwiex ristrett jekk l-Istat Membru jkun implimenta u applika l-leġiżlazzjoni rilevanti tal-UE li tiftaħ settur partikolari jew parti minnu.
            
         
               (6)
            
            
               Ladarba r-Renju Unit implimenta u applika d-Direttiva 94/22/KE tal-Parlament Ewropew u tal-Kunsill tat-30 ta’ Mejju 1994 dwar il-kundizzjonijiet għall-għoti u l-użu ta’ awtorizzazzjonijiet għall-prospettar, esplorazzjoni u produzzjoni ta’ idrokarburi (3), l-aċċess għas-suq għandu jitqies li mhuwiex ristrett skont l-ewwel subparagrafu tal-Artikolu 30(3) tad-Direttiva 2004/17/KE. L-espożizzjoni diretta għall-kompetizzjoni f’suq partikolari għandha tiġi evalwata fuq il-bażi ta’ bosta kriterji, li l-ebda minnhom m’hu deċiżiv per se.
            
         
               (7)
            
            
               Għall-finijiet tal-valutazzjoni dwar jekk l-operaturi rilevanti humiex soġġetti għall-kompetizzjoni diretta fis-swieq ikkonċernati b’din id-Deċiżjoni, is-sehem tas-suq tal-atturi ewlenin u l-livell tal-konċentrazzjoni ta’ dawk is-swieq għandhom jitqiesu. Peress li l-kundizzjonijiet ivarjaw għall-attivitajiet differenti li huma kkonċernati minn din id-Deċiżjoni, għanda titwettaq valutazzjoni separata għal kull suq/attività differenti.
            
         
               (8)
            
            
               Din id-Deċiżjoni hija mingħajr preġudizzju għall-applikazzjoni tar-regoli dwar il-kompetizzjoni.
            
         III.   VALUTAZZJONI
   
   
               (9)
            
            
               Kull waħda mit-tliet attivitajiet li huma s-suġġett ta’ din it-talba (l-esplorazzjoni taż-żejt u l-gass naturali, il-produzzjoni taż-żejt u l-gass naturali) ġew kkunsidrati biex jikkostitwixxu swieq separati tal-prodotti fid-Deċiżjonijiet tal-Kummissjoni preċedenti msemmija fil-Premessa 4 ta’ hawn fuq. Għalhekk għandhom jiġu eżaminati separatament.
            
         
      L-esplorazzjoni taż-żejt u l-gass naturali
   
   
               (10)
            
            
               Skont il-prattika stabbilita mill-Kummissjoni (4), l-esplorazzjoni taż-żejt u l-gass naturali tikkostitwixxi suq wieħed rilevanti tal-prodotti, minħabba li mhuwiex possibbli li jkun determinat mill-bidu nett jekk l-esplorazzjoni hijiex se tirriżulta fis-sejbien taż-żejt jew tal-gass naturali. Ġie wkoll stabbilit permezz tal-istess prattika tal-Kummissjoni li ilha mwaqqfa żmien twil li l-ambitu ġeografiku ta’ dan is-suq huwa mifrux madwar id-dinja.
            
         
               (11)
            
            
               Is-sehem tas-suq ta’ operaturi attivi fl-esplorazzjoni jistgħu jitkejlu b’referenza għal tliet fatturi varjabbli: in-nefqa kapitali, ir-riżervi ppruvati u l-produzzjoni prevista. L-użu tan-nefqa kapitali biex jitkejjel is-sehem tas-suq ta’ operaturi fuq is-suq tal-esplorazzjoni nstab li mhuwiex fattur xieraq, fost l-oħrajn minħabba d-differenzi kbar bejn il-livelli meħtieġa ta’ investimenti li huma meħtieġa f’żoni ġeografiċi differenti. Għalhekk, jinħass il-bżonn ta’ investimenti ikbar sabiex issir esplorazzjoni taż-żejt u tal-gass fil-Baħar tat-Tramuntana milli biex issir esplorazzjoni, pereżempju, fil-Lvant Nofsani.
            
         
               (12)
            
            
               Ġew tipikament applikati żewġ parametri oħra, sabiex jiġi vvalutat is-sehem tas-suq tal-operaturi ekonomiċi f’dan is-settur, jiġifieri s-sehem tagħhom f’riżervi ppruvati u fil-produzzjoni prevista (5).
            
         
               (13)
            
            
               Skont it-tagħrif disponibbli, mill-31 ta’ Diċembru 2008, ir-riżervi globali ppruvati taż-żejt u tal-gass flimkien laħqu total ta’ 385 biljun metru kubu standard ekwivalenti ta’ żejt (minn hawn ‘il quddiem “Sm3 o. e.”) madwar id-dinja kollha (6). B’hekk il-parti ta’ Shell ammontat għal 1,759 biljun Sm3 o. e., u b’hekk kellha sehem ta’ 0,46 % mis-suq. Mill-1 ta’ Jannar 2009, fil-Gran Brittanja, ir-riżervi ppruvati taż-żejt u tal-gass flimkien ammontaw għal ftit iktar minn 0,88 biljun Sm3 o. e. (7), jew ftit iktar minn 0,22 %. Għalhekk, is-sehem ta’ Shell huwa saħansitra iżgħar. Skont it-tagħrif disponibbli, hemm korrelazzjoni diretta bejn ir-riżervi ppruvati ta’ żejt u gass u l-produzzjoni prevista tal-ġejjieni. Għalhekk ma hemm xejn fit-tagħrif disponibbli li jindika li s-sehem tas-suq ta’ Shell se jkun sostanzjalment differenti jekk jitkejjel f’termini ta’ produzzjoni prevista aktar milli f’termini ta’ sehem tagħha ta’ riżervi ppruvati. Il-Premessi (14) u (17) ta’ hawn isfel jippreżentaw is-sehem tas-suq ta’ Shell u tal-kompetituri prinċipali tagħha, taż-żejt u l-gass rispettivament. Fid-dawl tar-rabtiet bejn ir-riżervi ppruvati u l-produzzjoni attwali dawn iċ-ċifri jistgħu jitqiesu bħala indikazzjoni wkoll tal-istat tal-kompetizzjoni fis-suq ikkonċernat hawnhekk. Is-suq tal-esplorazzjoni mhuwiex ikkonċentrat ħafna. Apparti mill-kumpaniji li huma proprjetà tal-istat, is-suq huwa kkaratterizzat bil-preżenza ta’ żewġ atturi internazzjonali privati oħra integrati vertikalment imsemmija bħala l-kumpaniji kbar nett (BP u ExxonMobil) kif ukoll xi għadd ta’ atturi msejħa “kbar ħafna”. Dawn il-fatturi huma indikazzjoni tal-esponiment dirett għall-kompetizzjoni.
            
         
      Il-produzzjoni taż-żejt
   
   
               (14)
            
            
               Skont prattika stabbilita tal-Kummissjoni (8), l-iżvilupp u l-produzzjoni taż-żejt (mhux raffinat) huwa suq tal-prodotti separat li jħaddan id-dinja kollha. Fl-2008, skont it-tagħrif disponibbli (9), il-produzzjoni kollha ta’ kuljum taż-żejt madwar id-dinja ammontat għal 81 820 miljun barmil. F’dik is-sena stess, Shell ipproduċiet total ta’ 1 771 miljun barmil kuljum, liema rata wasslitha li jkollha sehem tas-suq ta’ 2,16 %. Għall-finijiet ta’ din l-analiżi, huwa importanti li jitqies il-grad ta’ konċentrazzjoni u s-suq rilevanti kollu. Fid-dawl ta’ dan, il-Kummissjoni tinnota li s-suq għall-produzzjoni taż-żejt mhux raffinat huwa kkaratterizzat bil-preżenza ta’ kumpaniji kbar li huma proprjetà tal-istat u b’żewġ atturi internazzjonali privati oħra integrati vertikalment (l-hekk imsejħa kumpaniji kbar nett: BP u ExxonMobil li l-partijiet rispettivi tagħhom għal produzzjoni taż-żejt fl-2008 ammontaw għal 3,08 % u 2,32 %) kif ukoll b’ċertu għadd tal-hekk imsejħa “kumpaniji kbar ħafna” (10). Dawn il-fatturi jissuġġerixxu li s-suq jinkludi għadd ta’ atturi li bejniethom jista’ jkun preżunt li hemm kompetizzjoni effettiva.
            
         
      Il-produzzjoni tal-gass naturali
   
   
               (15)
            
            
               Deċiżjoni preċedenti tal-Kummissjoni (11) dwar il-forniment tal-gass lill-konsumaturi aħħarin iddistingwiet bejn il-Gass b’Valur Kalorifiku Baxx (LCV) u l-Gass b’Valur Kalorifiku Għoli (HCV). Il-Kummissjoni qieset ukoll jekk il-provvisti tal-Gass Naturali Likwifikat (LNG) għandhomx ikunu distinti mill-provvisti tal-gass naturali li jgħaddu mill-pajpijiet (12). Madankollu, Deċiżjoni tal-Kummissjoni sussegwenti (13) dwar, fost l-oħrajn, l-iżvilupp u l-produzzjoni tal-gass naturali għadhom ma kkonfermawx, għall-fini ta’ dik id-Deċiżjoni, jekk eżistewx swieq separati għall-Gass b’Valur Kalorifiku Baxx (LCV), għall-Gass b’Valur Kalorifiku Għoli (HCV) u għall-Gass Naturali Likwifikat (LNG), “peress li l-valutazzjoni aħħarija mhijiex affettwata, irrispettivament mid-definizzjoni adottata”. Għall-finijiet ta’ din id-Deċiżjoni, il-kwistjoni tista’ tibqa’ ma tiġix ikkonfermata għar-raġunijiet li ġejjin:
               
                           —
                        
                        
                           Shell ma tipproduċix LNG;
                        
                     
                           —
                        
                        
                           Shell U.K. Tħaddim limitat fil-Gran Brittanja (l-Iskozja l-Ingilterra u Wales) fejn is-suq immedjat għall-gass, l-hekk imsejjaħ National Balancing Point, ma jagħmilx distinzjoni bejn LCV u HCV. National Grid plc (li jamministra n-netwerk Brittanniku tal-gass naturali) huwa responsabbli mis-superviżjoni tal-kwalità tal-gass li jidħol fin-netwerk.
                        
                     
         
               (16)
            
            
               F’dak li jirrigwarda s-suq ġeografiku, Deċiżjonijiet preċedenti tal-Kummissjoni (14) qiesu li dan jinkludi ż-Żona Ekonomika Ewropea (ŻEE) u possibilment ir-Russja u l-Alġerija wkoll.
            
         
               (17)
            
            
               Skont it-tagħrif disponibbli, fl-2008 (15), il-produzzjoni kollha tal-gass fl-UE ammontat għal 190.3 biljun Sm3 u dik fiż-ŻEE laħqet 289.5 biljun Sm3 għall-istess sena. Għall-2008, Shell ipproduċiet 37.60 biljun Sm3, u b’hekk kellha sehem ta’ 12.99 % mis-suq. Għall-2008, il-produzzjoni fir-Russja u l-Alġerija ammontat għal 601.7 u 86.5 biljun Sm3 rispettivament. Għalhekk il-produzzjoni totali fiż-ŻEE flimkien mal-produzzjoni tar-Russja u l-Alġerija laħqet it-total ta’ 976.7 biljun Sm3, li minnu Shell għandha sehem li jammonta għal 3.85 %. Il-grad ta’ konċentrazzjoni fis-suq tal-produzzjoni taż-żejt naturali huwa baxx ukoll, meta titqies il-preżenza tal-kumpaniji kbar nett (ExxonMobil u BP b’sehem tas-suq bejn [10-20] % and [5-10] %), u tal-kumpaniji kbar ħafna (Statoil u Total b’sehem tas-suq fl-ordni ta’ bejn [10-20] % u [5-10] % kull waħda), u l-pressjoni ta’ żewġ kumpaniji importanti oħra li huma proprjetà privata li huma, il-kumpanija Russa Gazprom u dik Alġerina Sonatrach (b’sehem tas-suq bejn [30-40] % u ta’ [10-20] % (16) rispettivament). Dawn il-fatturi huma indikazzjoni ulterjuri tal-esponiment dirett għall-kompetizzjoni.
            
         IV.   KONKLUŻJONIJIET
   
   
               (18)
            
            
               Fid-dawl tal-fatturi eżaminati fil-premessi (5) sa (17), il-kundizzjoni ta’ esponiment dirett għall-kompetizzjoni stipulata fl-Artikolu 30(1) tad-Direttiva 2004/17/KE għandha titqies li ntlaħqet fl-Ingilterra, fl-Iskozja u f’Wales fir-rigward tas-servizzi li ġejjin:
               
                           (a)
                        
                        
                           l-esplorazzjoni taż-żejt u l-gass naturali;
                        
                     
                           (b)
                        
                        
                           il-produzzjoni taż-żejt; u
                        
                     
                           (c)
                        
                        
                           il-produzzjoni tal-gass naturali.
                        
                     
         
               (19)
            
            
               Billi l-kundizzjoni ta’ aċċess mhux ristrett għas-suq titqies li ntlaħqet, id-Direttiva Nru 2004/17/KE ma għandhiex tapplika meta entitajiet kontraenti jagħtu kuntratti intiżi biex jippermettu li jitwettqu fl-Ingilterra, fl-Iskozja u f’Wales, s-servizzi elenkati fil-punti (a) sa (c) tal-premessa (18), u ilanqas meta jiġu organizzati konkorsi ta’ disinn għat-twettiq ta’ attività bħal din f’dawk iż-żoni ġeografiċi.
            
         
               (20)
            
            
               Din id-Deċiżjoni hija bbażata fuq is-sitwazzjoni legali u fattwali minn Ottubru sa Diċembru 2009, kif tidher mit-tagħrif mressaq minn Shell u mill-awtoritajiet tar-Renju Unit. Din tista’ tiġi riveduta, jekk bidliet sinifikanti fis-sitwazzjoni legali jew dik fattwali jfissru li l-kundizzjonijiet għall-applikabbiltà tal-Artikolu 30(1) tad-Direttiva 2004/17/KE ma għadhomx jintlaħqu,
            
         ADOTTAT DIN ID-DEĊIŻJONI:
   Artikolu 1
   Id-Direttiva 2004/17/KE ma għandhiex tapplika għal kuntratti mogħtija minn entitajiet kontraenti u bl-intenzjoni li jippermettu li jitwettqu s-servizzi li ġejjin fl-Ingilterra, fl-Iskozja u f’Wales:
   
               (d)
            
            
               l-esplorazzjoni taż-żejt u l-gass naturali;
            
         
               (e)
            
            
               il-produzzjoni taż-żejt; u
            
         
               (f)
            
            
               il-produzzjoni tal-gass naturali.
            
         Artikolu 2
   Din id-Deċiżjoni hija indirizzata lir-Renju Unit tal-Gran Brittanja u l-Irlanda ta’ Fuq.
   
      Magħmul fi Brussell, id-29 ta’ Marzu 2010.
      
         
            Għall-Kummissjoni
         
         Michel BARNIER
         
            Membru tal-Kummissjoni
         
      
   
   
      (1)  ĠU L 134, 30.4.2004, p. 1.
   
      (2)  Ara b’mod partikolari d-Deċiżjoni tal-Kummissjoni Nru 2004/284/KE tad-29 ta’ Settembru 1999 li tiddikjara konċentrazzjoni kompatibbli mas-suq komuni u l-Ftehim taż-ŻEE (Każ Nru IV/M.1383 - Exxon/Mobil) (ĠU L 103, 7.4.2004, p. 1) u deċiżjonijiet sussegwenti, inter alia d-Deċiżjoni tal-Kummissjoni tat-3 ta’ Mejju 2007 li tiddikjara konċentrazzjoni kompatibbli mas-suq komuni (Każ Nru IV/M.4545 Statoil/Hydro) skont ir-Regolament tal-Kunsill (KE) Nru 139/2004.
   
      (3)  ĠU L 164, 30.6.1994, p. 3.
   
      (4)  Ara b’mod partikolari d-Deċiżjoni Exxon/Mobil msemmija hawn fuq u, iktar riċenti, id-Deċiżjoni tal-Kummissjoni tad-19 ta’ Novembru 2007 li tiddikjara li konċentrazzjoni għandha tkun kompatibbli mas-suq komuni (Każ COMP/M.4934 — KazMunaiGaz/Rompetrol) skont ir-Regolament tal-Kunsill 139/2004.
   
      (5)  Ara b’mod partikolari d-Deċiżjoni msemmija hawn fuq ta’ Exxon/Mobil (il-premessi 25 u 27).
   
      (6)  Ara l-punt 5.2.1 tal-applikazzjoni u s-sorsi kkwotati hemmhekk, b’mod partikolari d-dokument BP Statistical Review of World Energy, Ġunju 2009, li huwa mehmuż magħha.
   
      (7)  Jiġifieri, 0,34 triljun Sm3 gass, daqs 0,34 miljun Sm3 o. e., u 3,4 elf miljun barmil żejt daqs 0,540 biljun Sm3, flimkien jammontaw għal 0,88 biljun Sm3.
   
      (8)  Ara b’mod partikolari d-Deċiżjoni Exxon/Mobil msemmija hawn fuq u, iktar riċenti, id-Deċiżjoni KazMunaiGaz imsemmija hawn fuq.
   
      (9)  Ara p. 8 tal-BP Statistical Review of World Energy, Ġunju 2009, anness mal-applikazzjoni, f’li ġej imsemmija “BP Statistics”.
   
      (10)  Li l-ishma tagħhom fis-suq huma iżgħar minn dawk tal-kumpaniji kbar nett.
   
      (11)  Id-Deċiżjoni tal-Kummissjoni Nru 2007/194/KE tal-14 ta’ Novembru 2006 li tiddikjara li konċentrazzjoni għandha tkun kompatibbli mas-suq komuni u t-tħaddim tal-Ftehim taż-ŻEE (Każ COMP/M.4180 — Gaz de France/Suez), (ĠU L 88, 29.3.2007, p. 47).
   
      (12)  Ara b’mod partikolari d-Deċiżjoni msemmija hawn fuq tal-Gaz de France/Suez.
   
      (13)  Id-Deċiżjoni Statoil/Hydro imsemmi hawn fuq, punt 12.
   
      (14)  Ara pereżempju d-Deċiżjonijiet imsemmija taħt il-Premessa 4 hawn fuq.
   
      (15)  Ara b’mod partikolari l-“BP Statistics” maħruġa mill-BP, p. 24.
   
      (16)  Ara d-Deċiżjoni Statoil/Hydro imsemmija hawn fuq.